b'\n_START_ARTICLE_\nHelena Dobrovoljc\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani naravoslovno-matemati\xc4\x8dni srednji \xc5\xa1oli v Kamniku se je leta 1990 vpisala na Filozofsko fakulteto v Ljubljani, kjer je leta 1995 diplomirala iz slovenskega jezika in knji\xc5\xbeevnosti. V letu 2001 je zagovarjala magisterij z naslovom \xc2\xbbPere\xc4\x8da pravopisna vpra\xc5\xa1anja slovenskega knji\xc5\xbenega jezika od \xc5\xa0krabca do danes\xc2\xab\xc2\xa0(COBISS). Doktorica jezikoslovnih znanosti je postala leta 2004 z doktorsko disertacijo \xc2\xbbPreverba slovenske teorije jezikovne naravnosti ob slovenskem (obliko)skladenjskem gradivu\xc2\xab\xc2\xa0(COBISS) na Oddelku za primerjalno in splo\xc5\xa1no jezikoslovje Filozofske fakultete v Ljubljani. Zaposlena je na In\xc5\xa1titutu za slovenski jezik Frana Ramov\xc5\xa1a Znanstvenoraziskovalnega centra SAZU v Laboratoriju za korpus slovenskega jezika kot znanstvena sodelavka. Na Fakulteti za humanistiko Univerze v Novi Gorici od leta 2008 kot docentka predava normativistiko s pravopisjem. _NEWLINE_Pri raziskovalnem delu se posve\xc4\x8da vpra\xc5\xa1anjem sodobnega slovenskega jezika, zlasti knji\xc5\xbenega jezika, normativistike, pravopisja ter slovarskim vpra\xc5\xa1anjem. Posebno pozornost posve\xc4\x8da normiranju v slovarjih in predstavljanju pravopisne problematike v javnosti. Od leta 2001 moderira elektronski po\xc5\xa1tni predal [pravopis.isj@zrc-sazu.si] in odgovarja na prispela vpra\xc5\xa1anja. _NEWLINE_Njeno drugo raziskovalno podro\xc4\x8dje je slovenska (obliko)skladnja v lu\xc4\x8di slovenske teorije jezikovne naravnosti._NEWLINE_Uredni\xc5\xa1ko delo_NEWLINE_Je urednica zbirke Lingua Slovenica, ki izhaja pri Zalo\xc5\xbebi ZRC. Kot tehni\xc4\x8dna urednica je sodelovala pri pripravi elektronske izdaje Slovenskega pravopisa leta 2003 in Pleter\xc5\xa1nikovega Slovensko-nem\xc5\xa1kega slovarja. V letih 2002\xe2\x80\x932005 je sodelovala pri nadgradnji besedilnega korpusa Nova beseda v Laboratoriju za korpus slovenskega jezika._NEWLINE_Raziskovalno programsko in projektno delo _NEWLINE_Sodelovala je pri projektih Leksikografske in leksikolo\xc5\xa1ke raziskave slovenskega jezika z uporabo digitalnih jezikovnih virov (L6-5405), Spletni seznam besed slovenskega jezika (V6-0123), Sodobni pravopisni priro\xc4\x8dnik v knji\xc5\xbeni, elektronski in spletni razli\xc4\x8dici (L6-0166), Pomenski stav\xc4\x8dni analizator (za slovenski jezik), v konzorciju s podjetjem Amebis in In\xc5\xa1titutom Jo\xc5\xbeef Stefan (E-vsebine in e-storitve) in v programu Slovenski jezik v sinhronem in diahronem razvoju (P6-0038).'